(Ortografía tradicional) Chucab kꞌij ri winak ri xecanaj can chꞌäkäp che ri mar xquilo chi ri tijoxelab xebeꞌ pa ri jun barco ri xuwi barco waꞌ cꞌo chilaꞌ,
man xeꞌ tä cꞌu ri Jesús cucꞌ.
Xurika cꞌut chi xeopan niqꞌuiaj barcos chic ri qui petic pa ri tinimit Tiberias.
Xeopan chilaꞌ chunakaj ri uwosak jawijeꞌ ri winak xquitij wi ri caxlan wa aretak xmaltioxitaj waꞌ rumal ri Kajaw Jesús.
Je riꞌ chi ri winak aretak xquilo chi man cꞌo tä chi ri Jesús chilaꞌ,
xukujeꞌ chi man e cꞌo tä chi ru tijoxelab,
xeboc pa tak ri barcos,
xebeꞌ cꞌu pa ri tinimit Capernaum chutzucuxic ri Jesús.
Aretak ri winak xeopan chꞌäkäp che ri mar,
xquirik ri Jesús,
xquitaꞌ cꞌu che,
xquibij:
Ajtij,
¿jampaꞌ xul la waral?
—xecha che.
Xubij cꞌu ri Jesús chque:
Kas tzij ri quinbij chech alak chi ri alak quintzucuj alak xa rumal chi xwiꞌ alak,
xnoj cꞌu alak.
Man quintzucuj tä alak rumal chi cächꞌob alak u beyal ri cajmabal tak etal ri quinbano.
Moc il alak chutzucuxic ri wa ri xa cäsach u wäch,
xane are rajwaxic chi coc il alak chutzucuxic ri wa ri man cäsach tä u wäch,
ri cuya chech alak ri kas cꞌaslemal ri man cꞌo tä u qꞌuisic.
Are waꞌ ri wa ri quinya na in chech alak,
in riꞌ ri Ralcꞌual ri Dios ri Kas Winak.
Rumal waꞌ u cꞌutum ri Dios ka Tat chi rucꞌ Areꞌ in petinak wi,
—xcha ri Jesús chque.
Te riꞌ ri winak xquitaꞌ che ri Jesús,
xquibij:
¿Jas cꞌu riꞌ ri rajwaxic cäkaꞌno rech cujcowinic cäkaꞌno jachique ri craj ri Dios?
—xecha che.
Ri Jesús xchꞌawic,
xubij chque:
Ri craj ri Dios chi cäban alak are laꞌ chi cäcojon alak che ri Jun ri u takom lok,
—xcha chque.
Xquitaꞌ chi che ri Jesús,
xquibij che:
¿Jas u wäch etal cäban la chkawäch rech cäkilo,
cujcojon cꞌu che la?
¿Jas ri cäcowin la chubanic?
—quecha che.
Ri ka nan ka tat ojer xquitij ri maná pa ri juyub ri cätzꞌinowic,
jeꞌ jas ri cubij ru Lokꞌ Pixab ri Dios ri Tzꞌibtalic:
“Ri Dios xuya chutijic ri qui wa ri xpe chilaꞌ chicaj,”
—xecha che ri Jesús.
Xchꞌaw cꞌu ri Jesús,
xubij chque:
Kas tzij ri quinbij chech alak chi man are tä ri ka mam Moisés ri xyoꞌw ri wa chque ri cäpe chilaꞌ chicaj,
xane are ri nu Tat ri cäyoꞌw ri kas wa ri cäpe chilaꞌ chicaj.
Ri wa ri cuya ri Dios are waꞌ ri kajinak lok chicaj,
ri cuya ri kas cꞌaslemal chque conojel winak,
—xcha ri Jesús chque.
Xquibij cꞌu che ri Jesús:
Tat,
ya la ke ri wa riꞌ amakꞌel ronojel kꞌij,
—xecha che.
Ri Jesús xubij chque:
In riꞌ ri wa ri cuya ri kas cꞌaslemal.
Jachin ri cäpe wucꞌ,
man cꞌo tä jumul ri cänum chic.
Jachin ri cäcojon chwe man cꞌo tä jumul ri cächakiꞌj chi u chiꞌ.
Nu bim chi cꞌu chech alak chi ri alak man cäcojon tä alak chwe pune ilom alak nu wäch.
Conojel ri queyiꞌ chwe rumal ri nu tat quepe na wucꞌ in.
Apachin cꞌu ri quepe wucꞌ man queintzelejisaj tä bic.
Ri in cꞌut man xinpe tä chilaꞌ chicaj xa chubanic jachique ri cwaj in,
xane chubanic ru rayibal ri xintakow lok.
Ri u rayibal ri nu Tat ri xintakow lok are laꞌ chi man cꞌo tä jun chque ri xeuya chwe ri quintzako,
xane chi queincꞌastajisaj na chquixol ri cäminakib pa ri qꞌuisbal kꞌij.
Ri u rayibal ri xintakow lok are laꞌ chi conojel ri cäquil nu wäch in,
in riꞌ ri u Cꞌojol ri Dios,
quecojon cꞌu chwe,
cäquirik ri cꞌaslemal ri man cꞌo tä u qꞌuisic.
Queincꞌastajisaj cꞌu na in chquixol ri cäminakib pa ri qꞌuisbal kꞌij,
—xcha ri Jesús chque.
Ri winak aj Israel,
aretak xquita waꞌ we tzij riꞌ,
xquichap u bixic cꞌäx tak tzij chrij ri Jesús rumal ri xubij:
“In riꞌ ri wa ri cäpe chilaꞌ chicaj,”
—xcha chque.
Xquibij cꞌut:
¿A mat are waꞌ ri Jesús ru cꞌojol ri tat José?
Ri uj ketam qui wäch ru nan u tat.
¿Jas lo waꞌ ri cubij chi petinak chilaꞌ chicaj?
—xecha riꞌ.
Are cꞌu ri Jesús xubij chque:
¡Tanal alak che ri yokꞌonic!
—cächaꞌ.
Man cꞌo tä jun ri cuyaꞌ cäpe wucꞌ in we ta mat cäcꞌam lok rumal ri nu Tat ri xintakow lok.
Ri in cꞌut quincꞌastajisaj na chquixol ri cäminakib pa ri qꞌuisbal kꞌij,
—cächaꞌ.
Cubij pa tak ri wuj ri xquitzꞌibaj ri kꞌalajisal tak re ru Lokꞌ Pixab ojer:
“Ri Dios cuya na tijonic chque conojel,”
—cächa riꞌ.
Rumal riꞌ conojel ri cäquitatabej ri cubij ri ka Tat,
cꞌo cꞌu ri cäquetamaj na rucꞌ,
quepe na ri e areꞌ wucꞌ in,
—cächa chque.
Are kas tzij chi man cꞌo tä jun winak ilowinak u wäch ri ka Tat.
Ri Jun ri ilowinak u wäch are xak xuwi ri petinak rucꞌ ri Dios,
—cächaꞌ.
Kas tzij ri quinbij chech alak chi jachin ri cäcojon chwe in cꞌo na ru cꞌaslemal ri man cꞌo tä u qꞌuisic.
In riꞌ ri wa ri kas cuya cꞌaslemal,
—cächa chque.
Ri nan tat alak ojer xquitij ri wa ri cäbix “maná” che pa ri juyub ri cätzꞌinowic,
conojel cꞌut xecämic.
Are cꞌu ri in tajin quintzijoj chech alak jas riꞌ ri kas wa ri petinak chilaꞌ chicaj.
Jachin cꞌu ri cutij re we wa riꞌ,
man cäcäm tä riꞌ,
—cächaꞌ.
In cꞌu riꞌ ri cꞌaslic wa,
ri kajinak lok chicaj.
Jachin ri cutij re we wa riꞌ,
cäcꞌasi na pa tak ri kꞌij ri junab ri quepetic.
Ri wa ri quinya in are ri nu cuerpo.
Quinya waꞌ rech cꞌo ri qui cꞌaslemal conojel winak cho ruwächulew,
—xcha ri Jesús chque.
Ri winak aj Israel xquichaplej u tzijobexic quib chquixol,
xquibij:
¿Jas ta cꞌu lo cuban we achi riꞌ chuyaꞌic ru tijal chke pa tijic?
—xechaꞌ.
Ri Jesús xubij chque:
Kas tzij ri quinbij chech alak chi we ri alak man cätij tä alak ri nu cuerpo,
in riꞌ ri Ralcꞌual ri Dios ri Kas Winak,
man cätij tä alak ri nu quiqꞌuel,
te cꞌu riꞌ man cäcꞌoji tä na ri cꞌaslemal alak riꞌ.
Jachin ri cutij ri nu cuerpo xukujeꞌ cutij ri nu quiqꞌuel,
cꞌo cꞌu u cꞌaslemal ri man cꞌo tä u qꞌuisic.
Ri in cꞌut quincꞌastajisaj na chquixol ri cäminakib pa ri qꞌuisbal kꞌij.
Ri nu cuerpo cꞌut are ri kas wa,
ri nu quiqꞌuel are kas jeꞌ jas ri vino ri cätijowic.
Jachin ri cutij ri nu cuerpo,
xukujeꞌ cutij ri nu quiqꞌuel kas cäcꞌoji ri areꞌ wucꞌ in,
ri in xukujeꞌ kas quincꞌoji rucꞌ areꞌ.
Ri nu Tat ri xintakow lok cꞌo u cꞌaslemal.
Ri in xukujeꞌ in cꞌasal rumal ri Areꞌ.
Je riꞌ xukujeꞌ jachin ri cutzuk rib chwe in,
cäcꞌasi na wumal in.
Are tajin quintzijon chrij ri wa ri petinak chilaꞌ chicaj.
We wa riꞌ man junam tä rucꞌ ri maná ri xquitij ri nan tat alak ojer,
xecäm cꞌu ri e areꞌ.
Are cꞌu ri cutij re we wa riꞌ cäcꞌasi na pa tak ri kꞌij ri junab ri quepetic,
—xcha ri Jesús chque ri winak aj Israel.
Ri Jesús xubij waꞌ we tzij riꞌ chque ri winak ri qui mulim quib pa ri rachoch Dios pa Capernaum che qui tijoxic.
Aretak xquita waꞌ we tijonic riꞌ,
e qꞌuia chque ri winak ri e cꞌo rucꞌ xquibij:
Sibalaj cꞌäx waꞌ ri tzij ri xubij.
¿Jachin ta lo ri cäcowinic cutatabej?
—xechaꞌ.
Ri Jesús cꞌut xretamaj chi cꞌäx tajin quechꞌaw chrij rumal ri tzij ri xubij,
xutaꞌ cꞌu chque:
¿A tzel cäta alak ri xinbij?
—xcha chque.
¿Jas cꞌu ri cäcꞌulmataj riꞌ we ta quinil alak in,
in riꞌ ri Ralcꞌual ri Dios ri Kas Winak,
quintzelejic quinpaki cꞌu chicaj jawijeꞌ ri in cꞌo wi nabe?
Ri Lokꞌalaj Espíritu are ri cäyoꞌw ri cꞌaslemal.
Ri cuerpo xak u tuquiel man cꞌo tä u patän.
Ri tzij cꞌut ri nu bim chech alak e areꞌ kas tzij ri quepe rucꞌ ri Dios,
xukujeꞌ cäquiya cꞌaslemal.
E cꞌo cꞌu jujun chech alak ri man quecojon taj,
—xcha chque.
Kas cꞌu retam ri Jesús petinak lok jachin tak ri man quecojon tä che,
xukujeꞌ jachin riꞌ ri cäjachow na.
Xubij cꞌut:
Rumal riꞌ nu bim chech alak chi man cꞌo tä jun ri cuyaꞌ cäpe wucꞌ in we ta mat cäcꞌam lok rumal ri nu Tat.
Tzare chiꞌ cꞌut e qꞌuia chque ri e cꞌo rucꞌ ri Jesús xquiya canok,
man xecꞌoji tä cꞌu rucꞌ.
Te riꞌ ri Jesús xutaꞌ chque ri cablajuj u tijoxelab,
xubij:
¿A quiwaj ix xukujeꞌ quixeꞌ cucꞌ?
—xcha chque.
Xchꞌaw cꞌu ri tat Simón Pedro,
xubij:
Kajaw,
¿jachin chi rucꞌ cujeꞌ wi?
Ri tzij la e are tzij ri cäquiya cꞌaslemal ri man cꞌo tä u qꞌuisic.
Ri uj,
uj cojoninak che la,
ketam chi lal riꞌ ri Cristo,
ru Cꞌojol ri cꞌaslic Dios,
—xcha che.
Ri Jesús xchꞌawic,
xubij:
¿A mat ix cablajuj xixinchaꞌ rech quixcꞌoji wucꞌ?
Pune je riꞌ jun chiwe are cꞌo ri Itzel pa ranimaꞌ,
—xcha chque.
Ri Jesús aretak xubij waꞌ are tajin cächꞌaw chrij ri Judas Iscariote ru cꞌojol ri tat Simón.
Je riꞌ,
rumal chi ri tat Judas are ri cäjachow na,
pune are jun chque ri cablajuj u tijoxelab.